Als irrùngen sind gestannden ✳ zwùschen dem erwirdigen gotshus unnd frowen aͤptissin unnd convent zuͦ Kùngsfellden Sannt Clàren ordens, ✳
eins, unnd, des anndern teills, ✳ dem ersamen herrnn Cuͦnradten Gerwer, caplan der caplany uff dem slossz Länndtzburg, ✳ dàr ruͤrendt ✳ von des
kleinen zechenden wegen zuͦ Othwissingen, in der gràffschafft Laͤnndtzburg gelegen, ✳ dà der vemelldt herr Cuͦnradt meint, den selben zechend₎
der ob beruͤrten caplany an ops, ✳ hannf, ✳ zybellnn, ✳ ruͤben, ✳ hirrsz ✳ unnd anndermm ✳ zuͦ gehoͤrnn soͤllen ✳ unnd in den hoͤw zechenden, so das vorgemelldt gotshus dà selbs hàt, ✳ ✳ nitt dienen ✳ unnd das ouch ettlich sin vordern, ✳ als herr Hannsz Aͤny oder Marti unnd annder soͤlichen inn
anspràch gehept, ✳ in verbott gelegt ✳ unnd zuͦ zyten zuͦ irnn hannden genomen, ✳ so hab er ✳ in namen unnd von wegen soͤlicher caplany ein halbteill des groszen zechenden ✳ dà selbs, ✳ da er es ouch vertrùwt, ✳ was korrnn dà trage, ✳ soͤlle im̄ deszhalb ✳ sin teill zuͦ gehoͤrnn, ✳ dàr an er aber besunder ettlicher allter hoffstett halb, ✳ so ein gotshusz Kùngsfelld₎, ✳ wie wol sy kornn truͤgen ✳ in den hoͤwzechenden meinten zuͦziechen ✳ mercklichgeirrt wurde. ✳ item, so hab er ouch uff etllichen matten, ✳ die den unnderthàn dàselbs zuͦ Othwissingen wolkùnd syen, ✳ dem hoͤwzechenden ✳
unnd sin vorvarnn unnd er ✳ soͤlichen yewellten ✳ àn intrag jemands genomen, ✳ dàby er ouch meint zuͦ beliben. ✳ so ward dà wider von des
obbemeldten erwirdigen gotshus wegen ✳ geredt, ✳ der hoͤw zechend zuͦ Othwissingen mitt sampt dem kleinen zechenden, vor genant, ✳ stand
im̄ zuͦ, ✳ hab ouch den laͤnger, dann jemand gedaͤncken moͤg, ✳ inngehept, ✳ genutzet ✳ unnd gelichen, ✳ dann ouch der zechend zuͦ Othiwssingen unnd
an andern ennden ✳ syen durch das selb gotshus gekoufft ✳ unnd der hoffstatt zechend hange dem hoͤw zechenden an. ✳ das alles ✳ vil erberer lüten, geistlich unnd welltlich, ✳ die sölichen von im̄ empfangen, ✳ dero einer herr Hannsz Marti, seelig, obgenant, geweszen, ✳ das wol kund unnd zuͦ wùssen sye,
so geben es ouch sin zinsz und zechend roͤdell, vor vast allten ✳ unnd ettlich in kurtzen jàren gemacht, ✳ das ✳ gar eigenlichen dàr, ✳ dà by es ouch hoffe
gar billich zuͦ beliben. ✳ unnd so wir nù Thùring Frick, doctor der rechten, Melchior von Luternòw, vogt zuͦ Länndsburg, ✳ unnd Lienhart
Grùlich, schullthessz zuͦ Brugg, ✳ von unnser herrschafft unnd oberkeit einem schullthn̄ unnd ràt zuͦ Bernn, ✳ dàr zuͦ geschiben sind, ✳ dissz
spaͤnn beider parthyen ✳ eigenlich zuͦ erkonnen, ✳ ir gerechtikeit brieff, ✳ roͤdell ✳ unnd gewarsame ✳ fùr unns zuͦ nemen, ✳ die spaͤnnig ennd unnd
blaͤtz ✳ ougenschinlich zuͦ besechen, ✳ erber lùt, denen dar umb kund unnd wùssend ist, ✳ dem grùnd der warheyt zuͦ guͦt ✳ zuͦ vernemen, ✳ unnd
dem nach mitt unnserm spruch, ✳ es sye frùndtlich oder zuͦ recht, ✳ zuͦ entscheiden, ✳ als ouch beid teill ✳ unns das mitt recht zetuͦnd ✳ hoch unnd traͤffenlich ersuͦchten unnd an unns begerten. ✳ so haben wir unns hùt, diser dàt, ✳ gen Othwissingen in das dorff gefuͤgt, ✳ die guͤter, ✳ dàr umb dann die
spaͤnn erwachszen, ✳ besechen, ✳ allt, erber lùt, denen dàrumb vil unnd wol kund was, ✳ làssen reden, ✳ unnd dem nàch zuͦ Laͤnndsburg, ✳ dà hin wir ùnns
fuͦgten, ✳ abermàls uff beyder partyen andingen, ✳ vernomen, ✳ die ouch klàre lûtrung gàben, ✳ das der höw zechend, ob genant, einem gotshusz zuͦ
Kùngsfellden zuͦ gestannden, ✳ dàrzuͦ unnd mitt gangen ✳ genutzt unnd zuͦ gestellt, ✳ die ✳ der klein zechend ✳ an ops, ✳ hannf, ✳ hirrs, ✳ ruͤben, ✳ zybellnn ✳
unnd annderm ✳ unnd das sölichs inn den höwzechenden gehöre, ✳ mitt sampt den alltenhofstetten, dà selbs gelegen, ✳ doch vorbehallten ✳ ettlich matten,
ouch dàselbs, ✳ dero höw zechend ✳ der caplany uff dem hus Laͤnndsburg zuͦgehoͤre, ✳ alles mitt mer worten von inen gebrucht. so sind ouch fùr unns
gelegt ✳ der vor beruͤrten beider teill rödell, schrifft unnd gewarsame, ✳ unnd besunder ouch ettlich allt kouffbrieff, ✳ bewisend, ✳ wie der zechend zuͦ Hendtschikon, ✳ zuͦ Tottikon ✳ unnd zuͦ Othwissingen ✳ von wylendt Marquart Trudtman, burgern zuͦ Lutzernn, ✳ koͤuflichen ✳ an das berürt gotshus
sind komen, ✳ dero dàt ist ✳ der nùnden kalenden abrellens, ✳ der jaren des herrnn tusendt zweyhundert ✳ nùntzig unnd eins, ✳ dàby sind ouch
durch unns eigenlich ermessen ✳ beider parthy annder ingelegten schrifft, ✳ rödell, gewarsame, ✳ mitt sampt der erbern lùten sag, ✳ wie ob stàt.
unnd sind der roͤdelln des gotshus Kùngsfelld ✳ ob sechtzigen gewesen, ✳ die sölich in nemen, ✳ besitzen ✳ unnd hinlichen des ob angezougten hoͤw ✳
unnd kleinen zechenden mitt usz gedrucktem schyn ✳ dàr bieten. ✳ unnd nàch grûndigem betrachten der sach ✳ unnd des, so fùr unns ist kom̄en,
so wir doch die frùndtschafft an den parthyen ✳ uff unnser ernnstlich ersuͦchen ✳ nitt ervollgen mochten, ✳ dann das wir je dis spaͤnn mit unnszerm
rechtspruch muͦszten entscheiden, ✳ so haben wir dàruff ✳ in ansechen der forcht gots, ✳ unnser seel heyl ✳ unnd guͦter gewùsszne, ✳ die wir durch niemands willen versetzen wellen, mit einhaͤllem mùnd ✳ unnd wolbedachtem muͦt zuͦ recht gesprochen, ✳ sprechen ouch rechtlich usz, ✳ wie hienàch
stât, ✳ unnd mitt namen, ✳ das ein gotshus Kùngsfellden beliben sol ✳ by dem hoͤwzechenden zuͦ Othwissingen, vorgenant, ✳ unnd den nutzenn,
niesszen, besetzen, ✳ hinlichen unnd verwallten mitt sampt dem ops, ✳ hannf, ✳ gersten, ✳ zybellnn, ✳ ruͤben unnd anderm, ✳ wie das vormàls durch dz
selbs gotshus gebrucht ist ✳ unnd sin ingelegten zinsz roͤdell bewisen. ✳ so dann sol das selb gotshus glicher wys by dem zechenden
der allten huszhoffstetten zuͦ Othwissingen ✳ unnd der dienen in den höwzechenden dàselbs, ✳ ungehindert ob dà kornn unnd nit höw wachst, ✳
so sich doch durch sag der vermeldten kundtschafft gloublich vindt ✳ das solichs von allter har ✳ also ist komen unnd gebrucht. ✳ dem jetzbemelldten gotshus ✳ sol ouch zuͦ gehören die quart dà selbs zuͦ ✳ Othwissingen, ✳ wie sy die ✳ von allter har ouch gehept haben, ✳ dàrumb zwùschen den partyen sunder spann nitt ist. ✳ einer caplany, obgenant, ✳ sol aber jetz unnd hinfùr zuͦstàn unnd beliben ir teill des groszn̄
zechenden ✳ zuͦ Othwissingen, ✳ dar umb ouch nitt irrung ist, ✳ mitt sinem nutz unnd zuͦgehörd. ✳ des glich ✳ die vier widem güter dà selbs zuͦ
Othwissingen, ✳ die mitt lutern worten in die quart des gotshus Kûngsfellden, vorgenant, ✳ nitt soͤllen gezogen werden. ✳ der selben caplany sol ouch
zuͦstàn der hoͤw zechend uff ir matten, ✳ in dem twing zuͦ Othwissingen gelegen, ✳ wie von allter hâr ouch ist kom̄en. ✳ des glichen ouch von dem
hannf, der uff den äckern, ✳ so der selben caplany zechenden geben, ✳ wachst, so dick das zuͦ schullden kùmpt. ✳ des glichen die zwòllf schilling jaͤrlichs zins, ✳ wie die der selben caplany von unnszer oberkeit unnd herschafft, vorgenant, zuͦ gesprochen sind. ✳ unnd zuͦ lettst so
sprechen wir, ✳ das beid obbemelldt partyen irnn kosten, diser sachhalb erwàchszen, es sye mitt legen der kùndtschafft, ✳ selbs dàr umb zuͦ
wanndelln ✳ oder in ander weg uff erwachszen, ✳ an ir selbs habe unnd dwedere, ✳ die ander, ✳ dar uns ersuͦch, ✳ mitt rechten unnd lutern gedingen.
unnd die wyl nù solicher rechtspruch von unns, den obgenanten dargesetzten ✳ als anwällt unnd anzoͤugern unnser obgenanten herschafft unnd oberkeyt, einhallenklich ist ergangen, so haben ouch wir den ✳ an die selben unnser oberkeit, wie er von einem artickell an den andern
ist begrifften, ✳ làssen langen ✳ unnd uff ir vernuwte bevelch ✳ beid teill dà by zuͦ hanndthaben unnd soͤlichen spruch nùn unnd hienàch krefftig
zuͦ achten, ✳ mitt min, des obgenanten Melchiors von Luternòw, vogts zuͦ Laͤnndsburg, ✳ unnd Lienharten Grùlichs, schultheisszen zuͦ Brugg, anhanngenden sigelln ✳ in unnser aller dryer namen, ✳ doch unns in allweg àn schaden, verwàret ✳ unnd jeder party ✳ einen geben, ✳ beschechenn
zuͦ Laͤnndsburg, maͤntag ✳ dem sechsten tag novenbers, ✳ der jàren des herrnn tusendt vierhundert nuntzig unnd sibne. ✳